Svedočenje na poslu i misija Crkve

*Sibs Sibanda*

Nakon što sam pre dvadeset godina stekao diplomu inženjera, odazvao sam se Božijem pozivu da postanem pastor. Prvih osam godina brzo je prošlo. Po milosti Božijoj, doživeo sam vreme plodne službe. Međutim, jedno mučno pitanje guralo me je sve bliže i bliže razočaranju: „Da li moje propovedi zaista pomažu vernicima da žive i rade na jedinstven hrišćanski način?“

Mogao sam da vidim da oni crpe snagu i ohrabrenje iz naše crkve, ali – oslanjajući se na biblijsko poređenje hrišćanskog života sa trkom (1. Korinćanima 9:24) – nisam mogao da se pomirim s tim da je Bogu, koji ima suverenitet nad celom trkom, dovoljno da povremeno deli osveženje a trkače ostavi da sami savlađuju naporne distance. Ali, kako se ispostavilo, ne radi se ovde o Bogu — već o meni; kao i o mnogim drugim pastorima koje sam upoznao. Bog ne sedi za stolom i pasivno posmatra trku. Naše propovedanje i pristup službi su ga tako oslikali u umovima naših slušalaca. Znao sam da je vreme da se Bog vrati u trku! Ovaj veliki zadatak je ono što mnogi danas nazivaju razvijanjem *teologije posla*, ili jednostavno, *vera i posao*.

Postoje različita mišljenja o značaju zadatka „vere i posla“ za misiju crkve. Neki ga vide kao zamisao modernih, urbanih crkava, koje se bore da zadobiju pažnju u postmodernom društvu, dok ga drugi pozdravljaju kao korisnu, propratnu službu, koja će zadržati interesovanje profesionalaca za crkveni život. Međutim, sve veći broj ljudi uviđa ono što se pod njim zaista podrazumeva: neizbežna potvrda Boga kao stvoritelja svega i suverenog nad svima. Sjedinjavanje vere i posla je sastavni deo jevanđeoskog narativa, ukorenjenog u Tori, otelotvorenog u Hristovom životu, proglašenog u apostolskoj doktrini i obnovljenog u reformaciji. Hajde da ukratko razmotrimo ovu istinu kroz poznata sočiva kulturološkog zadatka (Tore), najveće zapovesti (Hristov život) i velikog poslanja (apostolskog učenja).

**Kulturološki zadatak**

Kulturološki zadatak je Božija zapovest data Adamu da preuzme vlast nad zemljom i razvije sav njen potencijal (Postanak 1:26-28; 2:15). Neki tvrde da se zbog pada u greh, kulturološki zadatak ne odnosi na nas na isti način kao na Adama i Evu, i da je hrišćanski rad sada „prvenstveno objavljivanje Isusa i njegovog suvereniteta“ (tj. evangelizacija i stvaranje učenika).[[1]](#footnote-1)

Iako je istina da je pad u greh imao dalekosežne posledice koje se ne mogu zanemariti, moramo biti svesni ograničenja ovih posledica. Na primer, kada je Adamov greh *pokvario* Božiju sliku u čoveku, on nije *izbrisao* ili *poništio* ovu sliku. Iako je greh ugrozio sposobnost čovečanstva da ispuni kulturološki zadatak na način na koji je Bog nameravao – preusmerivši tako naš motiv da veličamo njega prema veličanju samih sebe (Postanje 11) – Božji poziv svim ljudima da razviju potencijal Zemlje ostaje nepromenjen.

Štaviše, kao što Džon Frejm ističe u knjizi *Doktrina Božije reči*, ljudska bića su bila savršeni nosioci Božijeg lika kada je ova zapovest data, tako da je ispunjavanje i pokoravanje zemlje značilo ispunjavanje zemlje Božijom slavom – što znači da ovaj zadatak nije bio samo *kulturološki*, već i *duhovni*. Rad je čin bogosluženja. Pad u greh je razdvojio ova dva aspekta rada, ostavljajući ljudsku civilizaciju da nastavi da se razvija nesmanjenom brzinom (kulturološki aspekt), bez upućivanja na Božiju nameru u stvaranju ili njegovu slavu (duhovni aspekt).

U celom Novom zavetu, međutim, Hristova otkupna žrtva obnavlja jedinstvo između kulturoloških i duhovnih aspekata zadatka u životima njegovih sledbenika. Zbog toga je Pavle uputio crkvu u Kolosima da radi svesrdno – na kraju krajeva, sav rad je *za Gospoda*, to je duhovni poduhvat i čin bogosluženja (Kološanima 3:23).

**Najveća zapovest**

Postoji jedna rasprava o tome šta Pavle podrazumeva pod „Gospodnjim delima“ u 1. Korinćanima 15:58. Piter Or shvata da se to odnosi na evangelizaciju i poučavanje. Gordon Fi sugeriše da uključuje objavljivanje jevanđelja, ali se verovatno odnosi na sav rad koji hrišćani obavljaju. Moguće rešenje je da se evangelizacija i poučavanje nazivaju „Gospodnjim delima“, kao u 1. Korinćanima 15:58, zajedno sa svim drugim poslovima koje vernici obavljaju kao „dela Gospodnja“, frazom koja priznaje da je sav rad koji je Bog izvršio preko vernika, u svojoj suštini, duhovan i da se mnogo Božijeg promisla ostvaruje posredstvom ljudskog rada.

Imajući to na umu, razmotrimo primenu najveće zapovesti (Luka 10:27), s obzirom na to da mnogi od nas većinu vremena provode na poslu. U najmanju ruku, voleti bližnje na poslu znači pokazati plod Duha onima oko nas — biti strpljiv sa kolegama, pokazati ljubaznost prema podređenima, biti radostan kroz izazove itd. Međutim, iskreno prihvatanje zapovesti („*svim* srcem, dušom, snagom i umom“) zahteva mnogo više — što nas navodi da se zapitamo kako vernici mogu pokazati svoju ljubav prema bližnjima kroz *sam* *posao* koji rade, a ne samo svojim *ponašanjem* na poslu.

Martin Luterovo izlaganje Psalma 147 uverava grad: „Bog ojačava prevornice tvojih kapija“ (Psalam 147:13). Luter zaključuje da su „dobra vlada, dobre gradske uredbe i mudri vladari“ deo Božjeg plana da zaštiti grad. Drugim rečima, svaki put kada policajac obuče svoju uniformu, on u vrlo realnom smislu obavlja *Gospodnji posao* zaštite grada. Iz prve ruke sam video kako ovo otkrivenje daje hrišćanima istinski osećaj „posla kao bogosluženja“ i pomaže im da dobiju odgovor na pitanje kako voleti bližnjeg kroz svoj posao.

**Veliko poslanje**

Jedan od najvećih problema u mom gradu (Johanesburg, Južna Afrika) je kriminal. Ljudi žive iza visokih zidova, a oni koji sebi mogu da priušte, imaju pse, električne ograde i alarme – i mogu pružiti oružani otpor u nekoj meri. Pitam se da li je Bog ovo uzeo u obzir kada nam je rekao da idemo i stvaramo učenike.

„Izvini Gospode, ne možemo da se približimo ljudima koje želiš da dosegnemo!“

Ali, naravno, od ponedeljka u 6:00 ujutru, kada ih Bog sve izvuče iz njihovih tvrđava i sakupi u kancelarije, skladišta, bolnice, gradilišta, pozorišta i sudnice (da spomenemo samo neke)—i tamo ih drži osam do dvanaest sati dnevno, pet do šest dana u nedelji, eto prilike!

Ali, kako će hrišćani dopreti do ovih ljudi ako na svoj posao gledaju kao na čisto kulturološku trku? Kako će samouvereno deliti jevanđelje za koje veruju da nije relevantno za njihov posao, na kojem, pak, njihove kolege provode veći deo svog života? Kako će na javnom mestu govoriti o onome što veruju da je privatna stvar pojedinca? I kako će znati za nešto drugačije ako ih ne poučimo? To je neracionalno očekivanje—zbog čega, prema mom iskustvu, većina vernika zadatak ne uspeva da ispuni.

Pa, kakav bi, onda, zaključak trebalo da izvučemo o velikom poslanju? Najefikasnija stvar koju mi kao crkvene vođe možemo učiniti da dovedemo nespašene je da pomognemo našoj braći i sestrama da shvate da su *oni* Božiji misionari i da je radno mesto *njihovo* misijsko polje. Uključivanje u ovaj zadatak može izgledati zastrašujuće za mnoge od nas, ali uveravam vas, ako se udružimo s Bogom radi prenošenja jevanđelja, on će nam pomoći da budemo plodosni radi njegove slave!

**O autoru**

Sibs Sibanda je izvršni direktor ’Saveza za veru i posao’ (the Faith & Work Alliance, FWA) i vodeći starešina crkve Siti Hil u Johanesburgu, Južna Afrika. FWA ([www.faithandwork.co.za](http://faithandwork.co.za/)) je neprofitna organizacija čija je misija da opremi hrišćane u crkvama, školama, preduzećima i drugim organizacijama širom Južne Afrike sa alatima, resursima i aktivnostima, koje će im omogućiti da budu efikasni posrednici spasenja na poslu i u javnom životu.

1. As Peter Orr does in a 2017 interview with Nancy Guthrie: Orr P 2017. Help me teach the Bible: Peter Orr teaching about work. Online article. Accessed from https://www.thegospelcoalition.org/article/help-me-teach-the-bible-peter-orr-on-teaching-about-work/, 2019-05-09 [↑](#footnote-ref-1)